Diari Oficial de la Generalitat Valenciana


Sumari del DOGV 5386, del 13-11-2006 (2006/11465)

ORDRE de 6 d'octubre de 2006, de la Conselleria de Territori i Habitatge, per la qual s'acorda iniciar el procediment d'elaboració i aprovació del Pla Rector d'Ús i Gestió del Parc Natural de les Hoces del Cabriel.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5386

Data del DOGV
:   13-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/11729


Data del document
:   02-10-2006

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * programa d'actuació
    * protecció del paisatge
    * reserva natural

ORDRE de 6 d'octubre de 2006, de la Conselleria de Territori i Habitatge, per la qual s'acorda iniciar el procediment d'elaboració i aprovació del Pla Rector d'Ús i Gestió del Parc Natural de les Hoces del Cabriel. [2006/11639]  
L'interés natural de les gorges del Cabriol i el seu entorn més immediat ha quedat palés en les múltiples publicacions, estudis i constants referències a la seua singularitat natural en diversos mitjans divulgatius. Així mateix, la Generalitat va posar en valor aquesta zona per mitjà de l'aprovació com a parc natural per mitjà del Decret 115/2005, de 17 de juny, del Consell de la Generalitat i amb l'anterior aprovació del Pla d'ordenació dels recursos naturals (PORN) a través del Decret 24/2005, de 4 de febrer, del Consell de la Generalitat.  
El desenvolupament del model de gestió del Parc Natural de les Hoces del Cabriel ha de basar-se en l'experiència obtinguda durant el període de vigència del PORN, que ha sigut fins ara l'instrument bàsic per a l'ordenació d'activitats en el parc natural i en la seua àrea d'esmorteïment. Per això, es crea la necessitat de fixar una normativa d'usos més detallada i d'acord amb la realitat de l'espai, i d'establir un marc adequat en el qual aconseguir un desenvolupament racional i equilibrat de les activitats, compatible amb els objectius d'ordenació del PORN.  
El pla rector d'ús i gestió (PRUG) s'elabora dins del marc normatiu establit pel vigent Pla d'ordenació dels recursos naturals de les Hoces del Cabriel, aprovat per mitjà del Decret 24/2005, de 4 de febrer, del Consell de la Generalitat, que ha sigut fins ara l'instrument que ha assenyalat el marc d'ordenació d'activitats en el parc i la seua àrea d'esmoteïment. Per la seua banda, la Llei 11/1994, de 27 de desembre, d'espais naturals protegits de la Comunitat Valenciana, determina el contingut mínim que ha de tindre el PRUG en els seus aspectes tècnics, com també el procés administratiu de la seua tramitació.  
Per tot això, i en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental, estatal i autonòmica d'aplicació al cas, cal iniciar l'expedient d'elaboració i aprovació del Pla rector d'ús i gestió de les Hoces del Cabriel, i a l'efecte  
Ordene  
Article 1  
1. S'acorda iniciar el procediment d'elaboració i aprovació del Pla rector d'ús i gestió de les Hoces del Cabriel, l'àmbit territorial del qual figura com a annex a la present ordre. Aquest àmbit comprén una part dels municipis de Requena, Venta del Moro i Villargordo del Cabriel.  
2. Aquest procediment s'inicia conforme al que establixen els articles 37 a 41 de la Llei 11/1994, de 27 de desembre, d'espais naturals protegits de la Comunitat Valenciana, com també en les disposicions que respecte d'això conté el Pla d'ordenació dels recursos naturals de les Hoces del Cabriel, aprovat mitjançant del Decret 24/2005, de 4 de febrer, del Consell de la Generalitat.  
Article 2   
1. A partir de la publicació d'aquesta ordre en el Diari Oficial de la Generalitat, quedaran sotmeses a informe previ, preceptiu i vinculant, de la Conselleria de Territori i Habitatge, les autoritzacions, llicències i qualsevol tipus de procediment administratiu previst en l'article 28, apartat 1, lletres b) a f), que afecten l'àmbit territorial del Parc Natural de les Hoces del Cabriel previst en l'annex d'aquesta ordre. Aquest informe ha de ser emés per l'administració actuant en el termini màxim de 90 dies.  
2. Les mesures cautelars a què fa referència l'anterior apartat 1, de conformitat així mateix amb l'esmentat article 28 de la Llei 11/1994, tindran una vigència màxima de tres anys.  
Article tercer  
Es faculta la Direcció General d'Ordenació del Territori de la Conselleria de Territori i Habitatge per a realitzar les actuacions que tendixen a la redacció i l'aprovació del Pla rector d'ús i gestió del Parc Natural de les Hoces del Cabriel, a través de la tramitació de l'oportú expedient administratiu conforme al procediment legal previst.  
Disposició final  
La present ordre produirà efectes des del mateix dia que es publique en el Diari Oficial de la Generalitat.  
València, 6 d'octubre de 2006  
El conseller de Territori i Habitatge,  
ESTEBAN GONZÁLEZ PONS